《赋得山意冲寒欲放梅》
明代·李孙宸

久向严寒忆旧芳，空林摇落几经霜。枝疑斗雪将春早，山为迎阳著意忙。

结实未论调国鼎，含情先遣报东皇。上林次第阳春色，白雪谁应儗和章。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。